Document ID: 32011D0338

IZVEDBENI SKLEP KOMISIJE
z dne 10. junija 2011
o finančni pomoči Unije za obdobje od 1. aprila 2011 do 31. decembra 2011 za referenčni laboratorij Evropske unije za zdravstveno varstvo čebel
(notificirano pod dokumentarno številko C(2011) 3767)
(Besedilo v francoskem jeziku je edino verodostojno)
(2011/338/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (1), in zlasti člena 75(2) Uredbe,
ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (2), ter zlasti člena 32(7) Uredbe,
ob upoštevanju Odločbe Sveta 2009/470/ES z dne 25. maja 2009 o odhodkih na področju veterine (3) in zlasti člena 31(2) Odločbe,
ob upoštevanju naslednjega:
(1)
V skladu s členom 75(2) Uredbe (ES, Euratom) št. 1605/2002 morajo institucija ali organi, na katere je ta institucija prenesla pooblastila, pred odobritvijo izdatka sprejeti sklep o financiranju.
(2)
V skladu s členom 31(2) Odločbe 2009/470/ES lahko referenčni laboratoriji Evropske unije na področju zdravstvenega varstva živali in živih živali prejemajo pomoč Unije.
(3)
Skladno s tem se finančna pomoč Unije dodeli referenčnemu laboratoriju Evropske unije, imenovanemu za izvajanje funkcij iz Uredbe Komisije (EU) št. 87/2011 z dne 2. februarja 2011 o imenovanju referenčnega laboratorija EU za zdravstveno varstvo čebel, določitvi dodatnih pristojnosti in nalog navedenega laboratorija ter spremembi Priloge VII k Uredbi (ES) št. 882/2004 Evropskega parlamenta in Sveta (4).
(4)
Komisija je ocenila delovni program in ustrezni okvirni proračun, ki ga je referenčni laboratorij EU za zdravstveno varstvo čebel predložil za obdobje od 1. aprila do 31. decembra 2011.
(5)
Uredba Komisije (ES) št. 1754/2006 z dne 28. novembra 2006 o določitvi pravil za dodeljevanje finančne pomoči Skupnosti referenčnim laboratorijem Skupnosti za krmo, živila in sektor za zdravstveno varstvo in zaščito živali (5) določa, da se finančna pomoč Unije dodeli, če se odobreni delovni programi učinkovito izvajajo in upravičenci v določenih rokih sporočijo vse potrebne informacije.
(6)
V skladu s členom 2 Uredbe (ES) št. 1754/2006 je odnos med Komisijo in referenčnimi laboratoriji Evropske unije določen s sporazumom o partnerstvu, ki ga podpira večletni delovni program.
(7)
Finančna pomoč za delovanje referenčnih laboratorijev Evropske unije in organizacijo delavnic mora tudi biti v skladu s pravili o upravičenosti iz Uredbe (ES) št. 1754/2006.
(8)
Uredba (ES) št. 1754/2006 določa pravila o upravičenosti za delavnice, ki jih organizirajo referenčni laboratoriji Evropske unije. Poleg tega omejuje finančno pomoč na največ 32 udeležencev na delavnico. Odstopanja od navedene omejitve je treba v skladu s členom 13(3) Uredbe (ES) št. 1754/2006 odobriti nekaterim referenčnim laboratorijem Evropske unije, ki potrebujejo podporo za udeležbo več kot 32 oseb, da se doseže najboljši izid delavnic. Odstopanja se lahko priznajo, če referenčni laboratorij Evropske unije sprejme vodstvo in odgovornost pri organiziranju delavnice z drugim referenčnim laboratorijem Evropske unije.
(9)
V skladu s členom 3(2)(a) in členom 13 Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (6) se programi izkoreninjenja in nadzora živalskih bolezni (veterinarski ukrepi) financirajo iz Evropskega kmetijskega jamstvenega sklada (EKJS). Poleg tega je v drugem odstavku člena 13 navedene uredbe določeno, da v utemeljenih izjemnih primerih za ukrepe in programe, ki jih zajema Odločba 2009/470/ES, stroške administracije in osebja, ki jih imajo države članice in upravičenci pomoči iz EKJS, krije navedeni sklad. Za finančni nadzor se uporabljajo členi 9, 36 in 37 Uredbe (ES) št. 1290/2005.
(10)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Unija dodeli za zdravstveno varstvo čebel finančno pomoč Agence nationale de sécurité sanitaire de l’alimentation, de l’environnement et du travail (ANSES), laboratoriju Sophia-Antipolis, za izvajanje funkcij in nalog iz Priloge k Uredbi (EU) št. 87/2011.
Finančna pomoč Unije znaša 100 % upravičenih stroškov, kot so opredeljeni v Uredbi (ES) št. 1754/2006, nastalih v navedenem laboratoriju za delovni program, in za obdobje od 1. aprila do 31. decembra 2011 znaša največ 249 616 EUR, pri čemer se za organizacijo tehnične delavnice o zdravstvenem varstvu čebel dodeli največ 48 470 EUR.
Ta sklep predstavlja sklep o financiranju v skladu s členom 75(2) Uredbe (ES, Euratom) št. 1605/2002.
Člen 2
Ta sklep je naslovljen na:
Agence nationale de sécurité sanitaire de l’alimentation, de l’environnement et du travail, laboratoire de Sophia-Antipolis, Les Templiers, 105 route des Chappes, BP 111, 06902 Sophia-Antipolis, Francija.
V Bruslju, 10. junija 2011

Labels: 19
20
7
6
15